Mo go 2 Dikgosi 14:25 ga re bolelelwe go le gontsi ka lefelo le Jona a goletseng mo go lone. O ne a tswa kwa Gathe-hefere e e dikilometara di ka nna nnè go tswa kwa Nasaretha, e leng motse o Jesu Keresete a neng a tla golela kwa go one dingwaga di ka nna 800 moragonyana. * Jona o ne a nna moporofeti fa go ne go busa Kgosi Jeroboame II wa bogosi jwa ditso di le lesome tsa Iseraele. E ne e le lobaka Elija a sule; motlhatlhami wa gagwe e bong Elisha o ne a swa fa go ne go busa rraagwe Jeroboame. Le fa Jehofa a ne a dirisitse banna bano go tlosa kobamelo ya ga Baale, Baiseraele ba ne ba leofa ka boomo. Jaanong lefatshe le ne le laolwa ke kgosi e e neng ya “tswelela go dira se se bosula mo matlhong a ga Jehofa.” (2 Dikgosi 14:24) Ka jalo tiro ya ga Jona e ne e se motlhofo kgotsa e ne e sa itumedise. Le fa go ntse jalo, o ne a e dira ka boikanyegi.